VSM Sklep I Cp 202/2021
Sodna praksa višjih sodišč, 2021-03-22

Takšne vloge ni mogoče šteti kot dopis po tar. št. 39/4 OT, ampak jo je potrebno ovrednotiti z 200 točkami skladno s tar. št. 23/1 OT.

I. Pritožbi se ugodi in se sklep sodišča prve stopnje spremeni tako, da glasi:

"I. Odvetniku A.V., ID za DDV SI*** se priznajo stroški zastopanja 201,50 EUR. Plačilo tega zneska izvrši najkasneje v roku 30 dni po pravnomočnosti sklepa in izstavitvi računa finančno računovodska služba sodišča iz sredstev sodišča na transakcijski račun odvetnika A.V. SI ***.

II. Odvetniku A.V. se izplačajo tudi stroški pritožbenega postopka v znesku 37,30 EUR na enak način.

1. Z izpodbijanim sklepom je sodišče prve stopnje odvetniku A.V. priznalo stroške zastopanja v postopku po predlogu za pridržanje za podaljšanje zdravljenja v varovanem oddelku socialno varstvenega zavoda na podlagi sklepa sodišča v znesku 104,57 EUR.

2. Tak sklep s pravočasno pritožbo izpodbija odvetnik A.V. Uveljavlja vse pritožbene razloge iz prvega odstavka 338. člena Zakona o pravdnem postopku (v nadaljevanju ZPP) v zvezi z 42. členom Zakona o nepravdnem postopku (v nadaljevanju ZNP) in 30. členom Zakona o duševnem zdravju (v nadaljevanju ZDZdr). Meni, da je upravičen do 200 točk nagrade po Odvetniški tarifi (v nadaljevanju OT) za vlogo z dne 9. 1. 2021 in ne le 20 točk, kolikor mu je priznalo sodišče prve stopnje. Predlaga, da pritožbeno sodišče izpodbijani sklep spremeni tako, da odvetniku prizna 200 točk za vlogo z dne 19. 1. 2021.

4. Pritožba ima prav, da je odvetnik, ki ga je imenovalo sodišče, nemudoma odgovoril na predlog in na tak način varoval koristi nasprotne udeleženke, pri tem pa je tudi predlagal izvedbo dokazov, in sicer zaslišanje strank, zaslišanje najbližje osebe nasprotne udeleženke E.C. in dokaz z izvedenskim mnenjem psihiatrične stroke. Potrebnost izvedbe predlaganih dokazov je tudi ustrezno obrazložil.

5. Takšne vloge ni mogoče šteti kot dopis po tar. št. 39/4 OT, ampak jo je potrebno ovrednotiti z 200 točkami skladno s tar. št. 23/1 OT.

6. Pritožbeno sodišče je odvetniku namesto 20 točk za dopis z dne 29. 1. 2021 priznalo 200 točk za obrazloženo vlogo po tar. št. 23/1 OT. Tako gre odvetniku namesto 310 točk sedaj 490 točk, temu je potrebno prišteti še 2 % materialnih stroškov, kar znaša 9,8 točke, skupaj 500 točk. Odvetnik je zavezanec za DDV, zato je potrebno prišteti še 22 %, torej 110 točk. Skupaj se odvetniku tako prizna stroške v višini 610 točk ali 366,00 EUR. Ob upoštevanju 17. člena Zakona o odvetništvu (v nadaljevanju ZOdv) ima tako odvetnik pravico do poplačila v višini 183,00 EUR, k čemur je potrebno prišteti še potne stroške 18,50 EUR, kar znese 201,50 EUR.

7. Pritožba je bila uspešna, zato je potrebno pritožniku priznati tudi priglašene stroške, in sicer 100 točk po tar. št. 23/3 OT, 2 % materialne stroške in 22 % DDV, kar skupaj znaša 124,4 točke, ena polovica tega pa 66,2 točke ali 37,30 EUR. Stroški se odvetniku izplačajo na enak način kot stroški postopka.

Zakon o odvetniški tarifi (2008) - ZOdvT  - tarifna številka 23, 23/1, 39, 39/4

Zakon o odvetništvu (1993) - ZOdv  - člen 17

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.